12. ฐานะการเงินและผลการดำเนินงาน

งบการเงิน

รายงานการสอบบัญชี

สรุปรายงานการตรวจสอบบัญชีในระยะ 3 ปี ที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินของบริษัท โอซีซี จำกัด (มหาชน)
และสารสนเทศทางการเงินที่ปรากฏในรายงานประจำปี
งบการเงินดังกล่าวได้จัดทำขึ้นตามมาตรฐานการบัญชีที่รับรองทั่วไปในประเทศไทยโดยได้มีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
ใช้ดุลยพินิจอย่างระมัดระวัง และประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการบริษัทได้แต่งตั้งคณะกรรมการตรวจสอบ
ซึ่งประกอบด้วยกรรมการที่มีคุณสมบัติเป็นกรรมการอิสระมีความรู้ ความเข้าใจในด้านการบัญชี
การเงิน และบริหารธุรกิจเป็นอย่างดี
ให้กำกับดูแลงบการเงินและประเมินระบบการควบคุมภายในให้มีประสิทธิผล
เพื่อให้มั่นใจได้ว่ามีการบันทึกทางบัญชีถูกต้อง ครบถ้วนอย่างเพียงพอ ทันเวลา
และป้องกันไม่ให้เกิดการทุจริตหรือการดำเนินการที่ผิดปกติ
ซึ่งความเห็นของคณะกรรมการตรวจสอบปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัทมีความเห็นว่าระบบการควบคุมภายในของบริษัท
สามารถสร้างความเชื่อมั่นได้ว่างบการเงินของบริษัท ณ วันที่ 31 ธันวาคม 2551
ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามสาระสำคัญของหลักการบัญชีที่รับรองทั่วไป

นายประจักษ์ อัสสันตชัย นางกาญจนา สายสิริพร

ประธานกรรมการ กรรมการผู้จัดการ

ตารางสรุปงบการเงิน (หน่วย 1:1000 บาท)

  -----------------------------------------------------------------------------------------------
  รายการ                        2551                  2550                  2549        
  ----------------------------- ----------- --------- ----------- --------- ----------- ---------
  รายได้จากการขาย                1,162,869   100.00%   1,082,747   100.00%   1,178,383   100.00%

  หัก ต้นทุนขาย                    572,269     49.21%    533,625     49.28%    581,192     49.32%

  กำไรขั้นต้น                      590,600     50.79%    549,122     50.72%    597,191     50.68%

  หัก ค่าใช้จ่ายในการขายและบริหาร    521,179     44.82%    493,867     45.61%    508,787     43.18%

  กำไรจากการดำเนินงาน            69,421      5.97%     55,255      5.10%     88,404      7.50%

  บวก รายได้อื่น                   16,132                12,640                12,331      

  กำไรก่อนดอกเบี้ยจ่ายและภาษีเงินได้   85,553      7.36%     67,895      6.27%     100,735     8.55%

  หัก ดอกเบี้ยจ่าย                  1           0.00%     17          0.00%     442         0.04%

  กำไรก่อนภาษีเงินได้               85,552      7.36%     67,878      6.27%     100,293     8.51%

  หัก ภาษีเงินได้                   23,596      2.03%     21,454      1.98%     24,228      2.06%

  กำไร (ขาดทุน) สุทธิ              61,956      5.33%     46,424      4.29%     76,065      6.46%

  รายการ                        2551                  2550                  2549        

  รายได้รวม                      1,179,001   100.00%   1,095,387   100.00%   1,190,714   100.00%

  ค่าใช้จ่ายรวม                    1,093,448   92.74%    1,027,492   93.80%    1,089,979   91.54%

  กำไรก่อนดอกเบี้ยจ่ายและภาษีเงินได้   85,553      7.26%     67,895      6.20%     100,735     8.46%

  หัก ดอกเบี้ยจ่าย                  1           0.00%     17          0.00%     442         0.04%

  หัก ภาษีเงินได้                   23,595      2.00%     21,454      1.96%     24,228      2.03%

  กำไรสุทธิ                       61,956      5.25%     46,424      4.24%     76,065      6.39%
  -----------------------------------------------------------------------------------------------

อัตราส่วนทางการเงินที่สำคัญ

  ----------------------------------------------------------------------------------
                                      2551           2550             2549     
  ----------------------------------- -------- ----- ---------- ----- -------- -----
  อัตราส่วนสภาพคล่อง (LIQUIDITY RATIO)                                            

  อัตราส่วนสภาพคล่อง                     2.66     เท่า   2.79       เท่า   2.32     เท่า

  อัตราส่วนสภาพคล่องหมุนเร็ว               1.17     เท่า   1.80       เท่า   1.26     เท่า

  อัตราส่วนสภาพคล่องกระแสเงินสด           0.52     เท่า   0.58       เท่า   0.28     เท่า

  อัตราส่วนหมุนเวียนลูกหนี้การค้า             5.73     เท่า   4.80       เท่า   4.85     เท่า

  ระยะเวลาเก็บหนี้เฉลี่ย                   63       วัน    75         วัน    74       วัน

  อัตราส่วนหมุนเวียนสินค้าคงเหลือ            3.41     เท่า   3.11       เท่า   3.47     เท่า

  ระยะเวลาขายสินค้าเฉลี่ย                 106      วัน    116        วัน    104      วัน

  อัตราส่วนหมุนเวียนเจ้าหนี้                 5.56     เท่า   4.95       เท่า   4.62     เท่า

  ระยะเวลาชำระหนี้                      65       วัน    73         วัน    78       วัน

  Cash Cycle                          104      วัน    118        วัน    100      วัน

  อัตราส่วนแสดงความสามารถในการหากำไร                                             
  (PROFITABILITY RATIO)                                                        

  อัตรากำไรขั้นต้น                        50.79    %     50.72      %     50.68    %

  อัตรากำไรจากการดำเนินงาน              5.97     %     5.10       %     7.50     %

  อัตรากำไรอื่น                          1.37     %     1.15       %     1.04     %

  อัตราส่วนเงินสดต่อการทำกำไร             126.80   %     180.93     %     62.10    %

  อัตรากำไรสุทธิ                         5.25     %     4.24       %     6.39     %

  อัตราผลตอบแทนผู้ถือหุ้น                   13.16    %     10.40      %     18.14    %

  อัตราส่วนแสดงประสิทธิภาพในการดำเนินงาน                                            
  (EFFICIENCY RATIO)                                                           

  อัตราผลตอบแทนจากสินทรัพย์               9.52     %     7.38       %     12.17    %

  อัตราผลตอบแทนจากสินทรัพย์ถาวร           89.25    %     71.00      %     105.99   %

  อัตราการหมุนของสินทรัพย์                 1.81     เท่า   1.74       เท่า   1.91     เท่า

  อัตราส่วนวิเคราะห์นโยบายทางการเงิน                                                
  (FINANCIAL RATIO)                                                            

  อัตราส่วนหนี้สินต่อส่วนของผู้ถือหุ้น            0.40     เท่า   0.37       เท่า   0.45     เท่า

  อัตราส่วนความสามารถชำระดอกเบี้ย         N/A      เท่า   3,883.04   เท่า   227.85   เท่า

  อัตราส่วนความสามารถชำระภาระผูกพัน       0.56     เท่า   3.76       เท่า   0.84     เท่า

  อัตราการจ่ายเงินปันผล                                  58.16      %     43.38    %
  ----------------------------------------------------------------------------------

คำอธิบายและการวิเคราะห์ฐานะการเงินและผลการดำเนินงาน

1.  ผลการปฏิบัติตามแผนดำเนินธุรกิจ

บริษัทไม่ได้เปิดเผยเป้าหมายการดำเนินธุรกิจในระยะเวลา 3-5
ปีข้างหน้าไว้กับผู้ถือหุ้นหรือบุคคลภายนอกทั่วไป ส่วนภาพรวมผลการดำเนินงานในปี 2551
ที่ผ่านมาต่ำกว่าเป้าหมายที่ตั้งไว้
เนื่องจากได้รับผลกระทบจากปัจจัยแวดล้อมภายนอกซึ่งยากต่อการควบคุมโดยเฉพาะปัจจัยลบทางด้านเศรษฐกิจและการเมือง

2.  ผลการดำเนินงาน

    1.  ภาพรวมของผลการดำเนินงานที่ผ่านมา

ในปี 2551 บริษัทมีรายได้รวม 1,179.00 ล้านบาท เปรียบเทียบกับปีก่อนเพิ่มขึ้น 83.61 ล้านบาท
คิดเป็นอัตราส่วนเพิ่มขึ้น 7.63% มีค่าใช้จ่ายรวมทั้งสิ้น 1,093.45 ล้านบาท เพิ่มขึ้นจากปีก่อน
65.94 ล้านบาท คิดเป็นอัตราส่วนเพิ่มขึ้น 6.42%
และมีกำไรสุทธิหลังจากหักภาษีเงินได้นิติบุคคลแล้ว 61.96 ล้านบาท เปรียบเทียบกับปีก่อนเพิ่มขึ้น
15.53 ล้านบาท คิดเป็นอัตราส่วนเพิ่มขึ้น 33.46%

ในรอบปีที่ผ่านมา เศรษฐกิจไทยมีแนวโน้มขยายตัวในอัตราที่ลดลง
อุปสงค์ภายในประเทศมีสัญญาณของการชะลอตัวอย่างชัดเจน
โดยมีผลกระทบมาจากทั้งปัจจัยภายในและปัจจัยภายนอกประเทศ
ในรอบปีที่ผ่านมามีรัฐบาลหลายชุดผลัดเปลี่ยนเข้ามาบริหารประเทศส่งผลให้ขาดความต่อเนื่องทั้งในระดับนโยบายและในหมู่ข้าราชการ
มาตรการระยะสั้นมุ่งแก้ปัญหาเฉพาะหน้าไม่สามารถกระตุ้นเศรษฐกิจได้มากเท่าที่ควร
ประกอบกับปัญหาทางการเมืองที่ทวีความรุนแรงเพิ่มขึ้นถึงขั้นมีการปิดสนามบินแห่งชาติ
ส่งผลให้ระดับความเชื่อมั่นของผู้บริโภคและนักลงทุนลดลงต่ำสุดในรอบหลายปี
และกระทบถึงภาคการท่องเที่ยวที่นักท่องเที่ยวส่วนใหญ่ยกเลิกการเดินทางเข้ามาประเทศไทยเพราะไม่แน่ใจในความปลอดภัย
ซึ่งส่งผลร้ายต่อหลายธุรกิจในวงกว้าง

ในขณะที่ภาคการส่งออกซึ่งเป็นเสาหลักของระบบเศรษฐกิจไทยก็ทรุดตัวลงในไตรมาสสุดท้าย
เนื่องจากประเทศคู่ค้าต่างได้รับผลกระทบจากวิกฤตการณ์ปัญหาสินเชื่อเพื่อที่อยู่อาศัยสำหรับผู้กู้ที่มีความน่าเชื่อถือต่ำ
(Subprime) ของสหรัฐอเมริกา ซึ่งได้ลุกลามถึงระบบธนาคารและตลาดทุนทั่วโลก
สถาบันทางการเงินขนาดใหญ่ระดับโลกประสบภาวะล้มละลายหลายสิบแห่ง
ซึ่งจะก่อเกิดภาวะเศรษฐกิจถดถอยอย่างรุนแรง
อาจมีกิจการจำนวนมากที่ต้องปิดตัวลงหรือไม่ก็ลดการจ้างงาน และเกิดปัญหาทางสังคมตามมาด้วย

อย่างไรก็ดี
บริษัทได้ตระหนักถึงความสำคัญในการบริหารจัดการธุรกิจที่สภาพแวดล้อมเต็มไปด้วยความไม่แน่นอน
มีการเปลี่ยนแปลงที่ซับซ้อนและการแข่งขันที่นับวันยิ่งทวีความรุนแรงมากขึ้น
ด้วยการปรับเปลี่ยนกลยุทธ์ตามความเหมาะสมกับสถานการณ์เป็นระยะๆ
เพื่อดำรงความสามารถในการแข่งขัน ควบคุมดูแลการใช้จ่ายงบต่างๆ
ให้เกิดประสิทธิผลและประสิทธิภาพ จนสามารถฟันฝ่าอุปสรรคต่างๆ
ส่งผลให้ผลการดำเนินงานมีอัตราการเติบโตที่ดีขึ้นเมื่อเปรียบเทียบกับปีที่ผ่านมา

นอกจากนี้ยังมีปัจจัยอื่นๆ ที่มีผลกระทบต่อผลการประกอบการทั้งที่ช่วยส่งเสริม
สนับสนุนหรือเป็นอุปสรรคต่อการประกอบธุรกิจ เช่น

1.  นโยบายการกระตุ้นเศรษฐกิจของรัฐบาลที่ออกมาทั้งมาตรการภาษี และ 6 มาตรการ 6
    เดือนฝ่าวิกฤตเพื่อคนไทยทุกคน ซึ่งเป็นการเพิ่มรายได้และลดรายจ่ายในครัวเรือน
    สามารถเพิ่มอำนาจซื้อในระดับหนึ่ง ช่วยส่งเสริมให้มีเงินหมุนเวียนเข้าสู่ระบบเศรษฐกิจ

2.  จากสภาพตลาดที่มีการแข่งขันกันรุนแรงมากขึ้น มีคู่แข่งขันรายใหม่ๆ เข้าสู่ตลาด
    และใช้กลยุทธ์ทางการตลาดที่หลากหลายเพื่อช่วงชิงส่วนแบ่งทางการตลาด
    บริษัทได้วางกลยุทธ์เพื่อดำเนินการรักษาฐานลูกค้าเก่าให้มั่นคง
    ขณะเดียวกันได้พยายามขยายฐานลูกค้าใหม่ด้วยการเพิ่มการโฆษณาประชาสัมพันธ์สินค้าเพื่อสร้างให้เกิดการรับรู้และเกิดการทดลองใช้สินค้า

3.  การเพิ่มสายผลิตภัณฑ์ การเพิ่มความหลากหลายของสินค้า
    การปรับปรุงบรรจุภัณฑ์ให้มีความทันสมัยและมีคุณค่าน่าใช้
    รวมทั้งการเพิ่มประสิทธิภาพในการบริการ เพื่อตอบสนองความต้องการของผู้บริโภคให้ตรงจุด
    สร้างความพึงพอใจต่อลูกค้าและเกิดความประทับใจเสมอ

4.  การปรับปรุงเปลี่ยนแปลงโครงสร้างองค์การบางหน่วยงานให้มีการกระชับ
    การส่งเสริมให้ผู้บริหารรุ่นใหม่เข้ามาดูแลรับผิดชอบบริหารงาน
    ตลอดจนการจัดให้มีการอบรม/สัมมนาบุคลากรทุกระดับอย่างต่อเนื่องทั้งภายในและภายนอกองค์กรรวมถึงการส่งเสริมให้มีการสร้างเครือข่ายแลกเปลี่ยนถ่ายทอดความรู้ในรูปแบบต่างๆ
    เพื่อเป็นการช่วยเพิ่มพูนองค์ความรู้และสร้างเสริมประสบการณ์ในการทำงาน
    อีกทั้งยังเป็นการสร้างความสามัคคีในทีมงาน
    ซึ่งจะเอื้อประโยชน์ต่อการปฏิบัติงานให้สามารถบรรลุเป้าหมาย

5.  อัตราเงินเฟ้อได้เร่งตัวสูงขึ้นมากในช่วงครึ่งปีแรก
    เนื่องจากการปรับสูงขึ้นอย่างรวดเร็วของราคาน้ำมันดิบในตลาดโลก
    ซึ่งส่งผลกระทบต่อค่าครองชีพของประชาชนโดยทั่วไปและความเชื่อมั่นของนักลงทุน
    แต่ได้เริ่มชะลอตัวลงในปลายไตรมาส 3
    ส่วนค่าเงินบาทที่อ่อนลงเมื่อเปรียบเทียบกับเงินสกุลดอลลาร์สหรัฐ แต่ค่อนข้างมีเสถียรภาพ
    จึงไม่ส่งผลกระทบอย่างมีนัยสำคัญต่อต้นทุนวัตถุดิบและสินค้าสำเร็จรูปที่นำเข้าจากต่างประเทศ

2.  ผลการดำเนินงานที่ผ่านของแต่ละสายผลิตภัณฑ์

    1.  รายได้จากการขายหรือบริการ

  ในปี 2551 บริษัทมีรายได้จากการขายรวม 1,162.87 ล้านบาท เพิ่มขึ้นจากปีก่อน 7.40%
  โดยมาจาก 2 สายผลิตภัณฑ์หลัก ซึ่งมียอดขายตามลำดับ ดังนี้

1.  ผลิตภัณฑ์เครื่องสำอางและอุปกรณ์เสริมสวย

  มียอดขาย 1,015.00 ล้านบาท คิดเป็นสัดส่วนเท่ากับ 87.28% ของยอดขายรวมทั้งบริษัท
  เปรียบเทียบกับปีก่อนมีอัตราเพิ่มขึ้น 7.51%
  ซึ่งเป็นการเพิ่มขึ้นในเชิงปริมาณจากการเพิ่มความหลากหลายของสินค้า
  มีการปรับเปลี่ยนเพิ่มเติมส่วนผสมใหม่ที่ทันสมัยเพื่อให้มีคุณภาพและประสิทธิภาพดียิ่งขึ้น
  ปรับรูปลักษณ์ภาชนะบรรจุภัณฑ์ใหม่ให้มีความสวยสะดุดตามีคุณค่าคู่ควรแก่การเป็นเจ้าของ
  รวมไปถึงการขยายช่องทางการจัดจำหน่ายให้กว้างขวางแพร่หลายยิ่งขึ้น

2.  ผลิตภัณฑ์เสื้อผ้า

  มียอดขาย 147.86 ล้านบาท คิดเป็นสัดส่วนเท่ากับ 12.72% ของยอดขายรวมทั้งบริษัท
  เปรียบเทียบกับปีก่อนมีอัตราเพิ่มขึ้น 6.66% ซึ่งเป็นการเพิ่มขึ้นจากการออกสินค้า Collection
  ใหม่ๆ ที่สามารถตอบสนองความปรารถนาของลูกค้าและสร้างความพึงพอใจกับผู้สวมใส่

2.  รายได้อื่น

  รายได้ซึ่งไม่ได้เกิดจากการดำเนินงานตามปกติมี 16.13 ล้านบาท เพิ่มขึ้นจากปีก่อน 3.49
  ล้านบาท หรือเพิ่มขึ้น 27.63% มาจากเงินปันผลรับ กำไรจากการขายทรัพย์สิน
  กำไรจากเงินลงทุน และดอกเบี้ยรับ

3.  ต้นทุนขายและค่าใช้จ่าย

  ในปี 2551 ที่ผ่านมา มีต้นทุนสินค้าขาย 572.27 ล้านบาท คิดเป็นสัดส่วน 49.21%
  ของยอดขายสุทธิซึ่งใกล้เคียงกับปีก่อน ส่วนค่าใช้จ่ายในการขายและบริหารมีจำนวนทั้งสิ้น
  521.18 ล้านบาท เพิ่มขึ้นจากปีก่อน 5.53% ซึ่งเพิ่มขึ้นในอัตราที่ต่ำกว่ายอดขาย
  โดยเป็นผลมาจากการควบคุมการใช้จ่ายทั้งในหมวดของพนักงานและหมวดส่งเสริมการตลาดได้อย่างมีประสิทธิภาพ
  มีการติดตามการใช้จ่ายเพื่อให้เกิดผลที่คุ้มค่า

  ในปีที่ผ่านมา บริษัทมีดอกเบี้ยจ่ายน้อยมาก
  ซึ่งเป็นเพียงดอกเบี้ยเงินเบิกเกินบัญชีเฉพาะบางช่วงจังหวะเวลาเท่านั้น
  เนื่องจากบริษัทมีสภาพคล่องอยู่ในระดับที่ดีมาก
  สามารถบริหารจัดการกระแสเงินสดเข้าออกได้อย่างมีประสิทธิภาพ

4.  กำไร

  เมื่อนำรายได้จากการขายหักลบกับต้นทุนสินค้าขาย ค่าใช้จ่ายในการขายและบริหารแล้ว
  บริษัทมีกำไรจากการดำเนินงาน 69.42 ล้านบาท เพิ่มขึ้นจากปีก่อน 14.17 ล้านบาท คิดเป็น
  25.64% จากเหตุผลที่กล่าวมาข้างต้น และเมื่อรวมรายได้อื่นๆ ซึ่งมีจำนวนเพิ่มขึ้น
  หักด้วยดอกเบี้ยจ่ายที่มีน้อยมากแล้ว จึงมีกำไรก่อนภาษีเงินได้นิติบุคคลเท่ากับ 85.55 ล้านบาท
  เพิ่มขึ้นจากปีก่อน 17.67 ล้านบาท ซึ่งเพิ่มสูงขึ้นถึง 26.04%
  และเมื่อหักภาษีเงินได้นิติบุคคลแล้วคงเหลือกำไรสุทธิ 61.96 ล้านบาท เพิ่มขึ้น 33.46%

  หากเปรียบเทียบกับงบกระแสเงินสด
  อัตราส่วนของเงินสดสุทธิจากการดำเนินงานต่อกำไรสุทธิมีจำนวน 1.42 เท่า
  ลดลงจากปีก่อนเล็กน้อย แต่ยังคงอยู่ในระดับที่มีเสถียรภาพมาก

5.  อัตราผลตอบแทนต่อผู้ถือหุ้น

  บริษัทจ่ายเงินปันผลสำหรับปี 2550 เป็นจำนวนเงิน 27.00 ล้านบาท เปรียบเทียบสัดส่วนเท่ากับ
  58.16% ของกำไรสุทธิในปี 2550 ซึ่งสอดคล้องกับนโยบายการจ่ายเงินปันผลของบริษัท

3.  ผลการดำเนินงานเปรียบเทียบกับประมาณการ

ในปีที่ผ่านมา
บริษัทไม่ได้แสดงประมาณการผลการดำเนินงานไว้ในแบบแสดงรายการข้อมูลการเสนอขายหลักทรัพย์

3.  ฐานะการเงิน

    1.  สินทรัพย์

        1.  ส่วนประกอบของสินทรัพย์

  สินทรัพย์รวม ณ วันที่ 31 ธันวาคม 2551 มีมูลค่า 686.17 ล้านบาท เพิ่มขึ้นจากปีก่อน 70.27
  ล้านบาท หรือ 11.41% โดยมีสินทรัพย์หมุนเวียนเพิ่มขึ้น 55.10 ล้านบาท
  และมีสินทรัพย์ไม่หมุนเวียนเพิ่มขึ้น 15.17 ล้านบาท

  สินทรัพย์หมุนเวียนมีเงินสดและรายการเทียบเท่าเงินสดลดลง 69.58 ล้านบาท
  เนื่องจากได้มีการย้ายลงทุนในตราสารหนี้ที่มีความเสี่ยงต่ำแต่สภาพคล่องสูงเพื่อสร้างผลตอบแทนที่ดีกว่าการฝากธนาคาร
  ลูกหนี้การค้าสุทธิเพิ่มขึ้น 3.09 ล้านบาท และสินค้าคงคลังเพิ่มขึ้น 9.02 ล้านบาท
  สอดคล้องกับการปรับเพิ่มขึ้นของยอดขาย ส่วนสินทรัพย์หมุนเวียนอื่นเพิ่มขึ้น 2.58 ล้านบาท

  สินทรัพย์ไม่หมุนเวียนมีเงินลงทุนในกิจการที่เกี่ยวข้องกันเพิ่มขึ้น 3.03 ล้านบาท
  มาจากการลงทุนในบริษัท บางกอกโตเกียว ซ็อคส์ จำกัด ส่วนเงินลงทุนระยะยาวอื่นเพิ่มขึ้น
  5.01 ล้านบาท จากการเปลี่ยนแปลงมูลค่าของเงินลงทุนตามหลักมูลค่ายุติธรรม
  ที่ดินอาคารอุปกรณ์สุทธิเพิ่มขึ้น 13.50 ล้านบาท
  โดยมีรายการหลักในการตกแต่งปรับเปลี่ยนโฉมหน้าต้นแบบศูนย์บริการใหม่
  รวมถึงการทดแทนยานพาหนะเดิมที่มีสภาพเก่าทรุดโทรม
  ซึ่งเป็นการลงทุนเพื่อสร้างประโยชน์ต่อการดำเนินธุรกิจโดยตรง สินทรัพย์ไม่มีตัวตนสุทธิลดลง
  3.73 ล้านบาท โดยลดลงจากการตัดจ่ายตามอายุการใช้งาน สิทธิการเช่าลดลง 2.19 ล้านบาท
  และมีสินทรัพย์ไม่หมุนเวียนอื่นลดลงเล็กน้อย

2.  คุณภาพของสินทรัพย์

    1.  สินทรัพย์

  บริษัทได้ตั้งค่าเผื่อการด้อยค่าของสินทรัพย์เต็มจำนวน
  สำหรับเงินลงทุนในบริษัทที่มีผลประกอบการขาดทุนสะสม

2.  ลูกหนี้

ลูกหนี้การค้าที่มีอายุเกิน 3 เดือน และเช็คคืนรวมกันทั้งสิ้นจำนวนเงิน 16.09 ล้านบาท มีสัดส่วน
8.69% ของลูกหนี้การค้าทั้งหมด เปรียบเทียบกับปีก่อนลดลง 33.82%
สะท้อนให้เห็นถึงการจัดการสินเชื่อที่มีประสิทธิภาพ มีการติดตามเร่งรัดการจัดเก็บเงินอย่างใกล้ชิด
บริษัทได้ตั้งค่าเผื่อหนี้สงสัยจะสูญโดยใช้เกณฑ์เดียวกันกับปีก่อนเป็นจำนวนเงิน 18.66 ล้านบาท

2.  สภาพคล่อง

    1.  กระแสเงินสด

  ในปี 2551 มีเงินสดสุทธิจากกิจกรรมดำเนินงาน 88.03 ล้านบาท ลดลงจากปีก่อนจำนวน
  11.94 ล้านบาท เนื่องมาจากการเพิ่มขึ้นของลูกหนี้การค้าและสินค้าคงเหลือ
  เงินสดสุทธิใช้ไปจากกิจกรรมลงทุนมีทั้งสิ้น 130.61 ล้านบาท
  ส่วนใหญ่เป็นเงินลงทุนในสถาบันการเงินซึ่งเป็นตราสารหนี้ที่มีความเสี่ยงต่ำแต่สภาพคล่องสูงเพื่อสร้างผลตอบแทนที่ดีกว่าการฝากธนาคาร
  ส่วนเงินสดสุทธิใช้ไปในกิจกรรมจัดหาเงินมีทั้งสิ้น 27.00 ล้านบาท
  ซึ่งเป็นการจ่ายเงินปันผลให้ผู้ถือหุ้น เมื่อรวมกับเงินสดต้นปีแล้วมีเงินสดคงเหลือ ณ สิ้นปี 10.14
  ล้านบาท

2.  อัตราส่วนสภาพคล่องที่สำคัญ

  ณ สิ้นปี 2551 อัตราส่วนสภาพคล่องเท่ากับ 2.66 เท่า ลดงจากปีก่อนเล็กน้อย
  และอัตราส่วนสภาพคล่องหมุนเร็วเท่ากับ 1.17 เท่า ลดลงจากปีก่อน 0.63 เท่า
  ซึ่งทั้งสองอัตราส่วนถึงแม้จะมีจำนวนลดลงบ้างแต่ยังคงมีสภาพคล่องในระดับที่สูงมากและมีความเพียงพอของเงินทุนหมุนเวียน
  โดยหากมองในภาพรวม Cash Cycle จะเฉลี่ยอยู่ที่ 104 วัน มีค่าต่ำกว่าปีก่อน 14 วัน
  ซึ่งเป็นผลมาจากการบริหารระยะเวลาเก็บหนี้และระยะเวลาขายสินค้าได้ดีขึ้น

3.  ระยะเวลาครบกำหนดของหนี้ระยะสั้นที่มีผลต่อสภาพคล่อง

เนื่องจากสินทรัพย์หมุนเวียนมีมูลค่า 490.26 ล้านบาท สูงกว่าหนี้สินหมุนเวียนเป็นจำนวนเงินมากถึง
305.62 ล้านบาท
และบริษัทไม่มีหนี้สินเงินกู้ยืมคงค้างอยู่เลยเป็นเครื่องบ่งชี้ให้เห็นถึงความเพียงพอของสภาพคล่องและความสามารถในการชำระหนี้ได้อย่างชัดเจน

3.  รายจ่ายลงทุน

บริษัทได้เล็งเห็นโอกาสในการขยายกิจการสู่ธุรกิจขายตรง จึงได้มีการเริ่มสำรวจตลาด
ศึกษาแผนธุรกิจ จัดเตรียมสถานที่ และจัดหาสินค้าที่เหมาะกับการดำเนินธุรกิจขายตรง

4.  แหล่งที่มาของเงินทุน

    1.  ความเหมาะสมของโครงสร้างเงินทุน

  บริษัทมีอัตราส่วนหนี้สินต่อส่วนของผู้ถือหุ้น (Debt to Equity) เพียง 0.40 เท่า
  เพิ่มขึ้นจากปีก่อนเล็กน้อย และไม่มีภาระเงินกู้ยืมคงค้าง
  ตัวชี้วัดเหล่านี้แสดงให้เห็นถึงโครงสร้างทางการเงินที่ดีและมีฐานะทางการเงินที่แข็งแกร่ง
  หากโอกาสทางธุรกิจเอื้ออำนวยและมีผลตอบแทนทางเศรษฐกิจที่คุ้มค่า
  บริษัทก็จะมีความสามารถในการขยายการลงทุนโดยใช้เงินกู้ยืมจากสถาบันทางการเงินได้อย่างแน่นอน

2.  ส่วนของผู้ถือหุ้น

  สิ้นปี 2551 ส่วนของผู้ถือหุ้นมีมูลค่า 490.89 ล้านบาท เพิ่มขึ้นจากปีก่อน 39.97
  ล้านบาทหรือเท่ากับ 8.86% โดยเป็นการเพิ่มขึ้นจากกำไรสุทธิประจำปี 61.96
  ล้านบาทและผลกำไรที่ยังไม่เกิดขึ้นจากการเปลี่ยนแปลงมูลค่าเงินลงทุนตามหลักมูลค่ายุติธรรม
  5.01 ล้านบาท และหักลดการจ่ายเงินปันผลสำหรับปี 2550 จำนวนเงิน 27.00 ล้านบาท

3.  หนี้สิน

สิ้นปี 2551 บริษัทไม่มีเงินกู้ยืมจากสถาบันการเงินคงค้าง
แต่ในระหว่างปีมีการใช้เงินเบิกเกินบัญชีน้อยมาก โดยไม่มีเงินกู้ยืมเลย
จึงไม่มีความเสี่ยงจากความผันผวนของอัตราแลกเปลี่ยน
และจากอัตราส่วนความสามารถชำระดอกเบี้ยซึ่งมีค่าสูงเกินหลักแสนเท่า
ย่อมสะท้อนได้เป็นอย่างดีว่าจะไม่มีปัญหาในการชำระดอกเบี้ยอย่างแน่นอนหากต้องใช้เงินกู้ยืมบ้างในบางโอกาส
ส่วนหนี้สินที่มีอยู่ส่วนใหญ่เป็นเจ้าหนี้การค้าซึ่งบริษัทได้ชำระตรงตามกำหนดเวลาเสมอ

4.  ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

ปัจจัยเสี่ยงที่มีผลกระทบต่อการขยายตัวทางเศรษฐกิจของประเทศไทยในปี 2552
จากการติดตามการพยากรณ์มีหลายองค์ประกอบด้วยกัน
ภาคการส่งออกซึ่งเคยเป็นตัวขับเคลื่อนเศรษฐกิจหลักมีแนวโน้มหดตัวลงอย่างชัดเจนตามการหดตัวของเศรษฐกิจโลก
โดยเฉพาะเศรษฐกิจสหรัฐอเมริกาที่ได้เข้าสู่ภาวะถดถอยแล้วและอาจมีแนวโน้มรุนแรงมากขึ้นหากไม่ได้รับการแก้ไขฟื้นฟูอย่างรวดเร็ว
ดังนั้นการฟื้นตัวของเศรษฐกิจไทยจึงจำเป็นที่จะต้องพึ่งพาปัจจัยภายในประเทศเป็นหลักโดยเฉพาะการกระตุ้นอุปสงค์ภายในประเทศให้เกิดการบริโภคและการใช้จ่าย
นับเป็นหน้าที่ของรัฐบาลชุดใหม่ภายใต้การนำทีมโดยคุณอภิสิทธิ์ที่จะต้องมีนโยบายและมาตรการต่างๆ
ที่ชัดเจนเพื่อสร้างความเชื่อมั่นแก่นักลงทุนทั้งในประเทศและต่างประเทศ

การเร่งการลงทุนภาครัฐโดยเฉพาะการลงทุนขนาดใหญ่จะเป็นปัจจัยสำคัญที่ช่วยผลักดันให้การลงทุนภาคเอกชนปรับตัวดีขึ้น
การเร่งเบิกจ่ายงบประมาณจะเป็นปัจจัยสำคัญที่ช่วยกระตุ้นการใช้จ่ายภายในประเทศ
การปรับลดอัตราดอกเบี้ยนโยบายลงและการเสริมสภาพคล่องผ่านการให้สินเชื่อแก่ภาคธุรกิจอย่างเพียงพอจะเป็นตัวสนับสนุนที่จะช่วยผลักดันให้เศรษฐกิจมีโอกาสขยายตัว
แต่ยังมีปัจจัยลบที่สร้างความกังวลแก่ภาคประชาชนซึ่งเกิดจากการประกาศลดกำลังการผลิต
การปลดคนงาน หรือแม้กระทั่งหนี้ภาคครัวเรือนที่สูงขึ้น
ซึ่งจะส่งผลต่อความสามารถในการใช้จ่ายบริโภคอย่างหลีกเลี่ยงไม่ได้
นอกเหนือจากนี้หลายฝ่ายยังมีความกังวลเกี่ยวกับเสถียรภาพทางการเมืองที่อาจก่อให้เกิดความแตกแยกทางความคิดซึ่งจะส่งผลต่อความเชื่อมั่นของนักลงทุนอีกด้วย

อย่างไรก็ดี
บริษัทจะเตรียมความพร้อมไว้ล่วงหน้าเพื่อที่จะรับมือกับการเปลี่ยนแปลงที่จะเกิดขึ้นได้อย่างรวดเร็ว
โดยคำนึงถึงปัจจัยความเสี่ยงของการประกอบธุรกิจในทุกๆ ด้าน บริหารองค์กรด้วยความระมัดระวัง
พินิจพิเคราะห์ปัญหาต่างๆ อย่างละเอียดรอบคอบด้วยความมีเหตุมีผล
มุ่งมั่นพัฒนานำเสนอสินค้าและบริการให้ตรงกับความต้องการของผู้บริโภคเพื่อสร้างความพึงพอใจสูงสุด
โดยเน้นการติดตามผลและใช้ประโยชน์จากระบบสารสนเทศที่ได้มีการพัฒนาให้สามารถนำข้อมูลมาใช้ในการตัดสินใจและแก้ไขปัญหาได้อย่างทันเหตุการณ์
พัฒนาบุคลากรทุกระดับเพื่อเพิ่มขีดความสามารถในการแข่งขัน
ตลอดจนสร้างความตื่นตัวอยู่ตลอดเวลาเพื่อเตรียมพร้อมที่จะรับมือกับสภาพแวดล้อมที่มีความซับซ้อนและกระแสการเปลี่ยนแปลงรอบด้าน
ทั้งนี้เพื่อรักษาผลประโยชน์ของผู้มีส่วนได้เสียทุกฝ่าย

ค่าตอบแทนของผู้สอบบัญชี

  3.1 ค่าตอบแทนจากการสอบบัญชี (Audit fee)

ในปี 2551 บริษัทได้จ่ายค่าตอบแทนการสอบบัญชีให้กับดร.วิรัช อภิเมธีธำรง แห่งสำนักงาน
ดร.วิรัช แอนด์ แอสโซซิเอทส์ เป็นจำนวนเงินรวม 595,000.00 บาท

0.  ค่าบริการอื่น – ไม่มี